|  |
| --- |
| **РЕПУБЛИКА СРБИЈА**  **ОПШТИНА РАЧА** |
| **СКУПШТИНА ОПШТИНЕ РАЧА** |
| **Број: 06-19/2025-I-01**  **Дана: 26.02.2025. године**  **Рача** |

**З А П И С Н И К**

**са 16. седнице Скупштине општине Рача**

**одржане по хитном поступку дана 26.02.2025. године**

**Председник Скупштине општине Рача, Ненад Савковић:**…Одборнике, грађане, представнике медија. Једна ствар ми је битна да представници медија пре свега знају да комплетан пренос и уживо неке ствари са наше скупштине, надам се да сте упознати да није дозвољено да се праве кадрови, а да можете узети изјаве поводом завршетка седнице.

**Председник Скупштине општине Рача, Ненад Савковић:**Отварам 16. седницу Скупштине општине Рача која се одржава 26.02.2025. године са почетком у 14:00 часова. У складу са чланом 118. став 3. Пословника о раду Скупштине општине Рача („Сл. гласник општине Рача, бр. 1/2025), обавештавам Вас да електронски систем још увек није у функцији, тако да ћемо кворум утврдити прозивком одборника. Надам се да ће за наредну следећу Скупштину и овај систем прорадити који нам доста олакшава рад и где могу да се одборници обрате са места, да добију реч, да радимо брже и ефикасније. Позивам секретара Скупштине општине Рача да прозове одборнике како би утврдили кворум.

**Секретар Скупштине општине Рача, Марија Стевановић:** Добар дан свима. Горан Јевтић није присутан, Ненад Савковић присутан, Тамара Живуловић није присутна, Зорица Милошевић присутна, Горан Деспотовић присутан, Срђан Марковић присутан, Дејан Живковић присутан, Снежана Марковић није присутна, Светлана Обрадовић присутна, Миладин Дугић присутан, Радослава Нешић присутна, Љубиша Стефановић присутан, Славиша Сретеновић присутан, Гордана Милићевић присутна, Аница Благојевић присутна, Марија Тодоровић присутна, Радослав Рафаиловић присутан, Бранислав Милутиновић присутан, Слађана Срећковић присутна, Петар Миладиновић није присутан, Иван Станојевић присутан, Горан Миленовић присутан, Радослав Радојичић није присутан, Зоран Владисављевић није присутан, Дијана Гарабиновић Спасић присутна и Драган Матић присутан.

**Председник Скупштине општине Рача, Ненад Савковић:** Констатујем да седници присуствује 20 одборника, тако да имамо кворум за пуноправан рад и одлучивање.

**Председник Скупштине општине Рача, Ненад Савковић:** Јуче, дана 25.02.2025. године Скупштини општине Рача достављен је Захтев за сазивање седнице Скупштине општине Рача по хитном поступку који је поднело 10 одборника Скупштине општине Рача. Овај Захтев је заведен под бројем 06-18/2025-I-01. На основу члана 34. став 3. Закона о локалној самоуправи, члана 42. став 3. Статута општине Рача ("Сл. гласник општине Рача", број 3/2019) и члана 185. став 4. Пословника о раду Скупштине општине Рача, за данас је сазвана седница Скупштине општине Рача по хитном поступку.

**Председник Скупштине општине Рача, Ненад Савковић:** За данашњу седницу преложен је следећи:

**Дневни ред:**

1. Разматрање предлога Одлуке о стављању ван снаге Одлуке о утврђивању просечних цена квадратног метра одговарајућих непокретности за утврђивање пореза на имовину на територији општине Рача, за 2025. годину ("Сл. гласник општине Рача", број 19/2024).

**Председник Скупштине општине Рача, Ненад Савковић:** Ставићу на гласање усвајање оваквог дневног реда. Ко је за? Против? Уздржаних? Нема.

**Председник Скупштине општине Рача, Ненад Савковић:** Констатујем да је дневни ред усвојен са 20 гласова „ЗА“, није било „против“ и није било „уздржаних.

**Председник Скупштине општине Рача, Ненад Савковић:** Прелазимо на рад.

**ТАЧКА 1:** Разматрање предлога Одлуке о стављању ван снаге Одлуке о утврђивању просечних цена квадратног метра одговарајућих непокретности за утврђивање пореза на имовину на територији општине Рача, за 2025. годину ("Сл. гласник општине Рача", број 19/2024).

**Председник Скупштине општине Рача, Ненад Савковић:** Предлог Одлуке сте добили у материјалу. И отварам расправу по овој тачки дневног реда.

**Председник Скупштине општине Рача, Ненад Савковић:** Пре него што се неко јави, ја ћу се кратко обратити поводом наведене тачке где сам био присутан последњих дана шта је се дешавало и уопште у разговору са одборничком групом која је поднела захтев за сазивање седнице по хитном поступку. Наиме, ради се пре свега о порезу за 2025. годину који, утврђивање пореза пре свега на пољопривредном земљишту. Желим да кажем да пореска стопа у општини Рача која опорезује пољопривредно земљиште је 0,3%. Пореска стопа је задњих 12 година на важности на територии наше општине. И она није мењана. Сабирањем и достављањем уговора од нотара, начина како се одређује порез на територији наше општине достављени су уговори, негде око 130 уговора где је просечна тржишна цена на непокретности пољопривредног земљишта и промет који се дешавао на територији наше општине отишла знатно у односу на претходне године, што је довело до повећања пореза највише на пољопривредном земљишту и незадовољства пре свега пољопривредног становништва на повећање пореза, с обзиром да смо у претходном периоду имали прошлу сушну и поплаве на територији наше општине, да пољопривредници који се баве пољопривредом произвидњом нису могли да остваре добит по хектару колико је то било очекивано. Незадовољни, реално и нису могли, пре свега временским условима, је одборничка група решила да овај предлог достави. Једна битна ствар зашто је довела до сада да се бавимо, а не прошле године, јер знамо да ти уговори који се сабирају одређују цену, они иду од октобра до 30. септембра, важе годину дана, јесте што је у међувремену дошло до усвајања просторног плана за пролазак аутопута пре свега Вожд Карађорђе, да је дошло до неког прометовања земљишта које сигурно нема реалну цену у претходном периоду па смо достигли да цена пољопривредног земљишта у општини Рача буде у рангу ако не и више од неких чланица Европске уније, пре свега мислим на Хрватску као новију чланицу, да смо се изборили. То има добре стране, али има и лоше стране. Лоша страна јесте ово што се односи на порез пољопривредних и власника пољопривредног земљишта. Добра страна јесте да сигурно ако скаче вредност је у интересу и да скаче вредност пољопривредног земљишта. Нешто чиме ћемо се бавити у наредном периоду јесте пре свега утврђивање нових зона опорезивања за територију наше општине. Ми сада имамо из претходног периода наслеђене само две зоне. У току израда при крају и усвајање Просторног плана за територију целе општине, усвајање Плана генералне регулације је нешто што ће донети нове зоне и сигурно да ће бити консултовани пољопривредници уопште, месне заједнице и где ћемо, надам се доћи до разлике у квалитету земљишта, као што знате у брдском терену и на Виску горе није исто као што је поред реке Раче и реке Јасенице, да ћемо исправити, ићи ћемо на предлог да се порез, пореска основица врати и усвоји и да буде мања од 0,3 за претходни период. Пољопривредници сигурно као што знате доста трепе. Што се тиче рада и фирми на територији наше општине то за сада није лоше, фирме раде, функционишу, извозе, запошљено је доста људи, незапошљеност у Рачи није велика, али пољопривреда сигурно као неко ко је деценијама износио и недрио све ово и даље трпи неку штету. Ово и јесте мера у једну руку подршке пољопривредницима у овим тренуцима кад причам да смо имали и елементарне непогоде и нестабилно тржиште, ниске цене пољопривредних производа велике

цене улагања, то сви добро знате, не треба да причам о томе, посебно пољопривредници који су данас присутни, довело до овог предлога и овог предлога одборничке групе које је данас дошло на скупштину.

**Председник Скупштине општине Рача, Ненад Савковић:** Ја сада отварам расправу. Да ли неко жели реч, да се испред одборника обрати? Ево, Бранислав Милутиновић. Изволи.

**Одборник, Бранислав Милутиновић:** Поштовано председништво, даме и господо одборници, поштовани грађани општине Рача. Ја желим да се у име одборничке групе захвалим Вама на присуству и да покушамо да решимо један проблем. Сведоци смо да смо задњих недељу дана заиста медијски сатанизовани за неку одлуку која није противзаконита, а чули сте излагања Председника Скупштине како се утврђује порез на имовину. Ја морам да кажем да је то нешто што је у складу са законом. Али, такође морам да кажем, да ето ми овде имамо апсолутну већину и можда нисмо имали мало слуха за проблеме пољопривредника и дошли смо сада у ситуацију да двадесет и нешто дана протествују пољопривредници у општини и да угрожавамо пословање привредника и да је фирма Јура за коју сам се ја лично борио да дође овде, дође у ситуацију да можда и напусти општину. Из тог разлога предлог одборничке групе је да се порез на имовину за 2025. годину стави ван снаге и да се у складу са договором пољопривредника, пре свега ово што је рекао и Председник Скупштине, који су задњих три године заиста на нашој територији погођени што елементарним непогодама што сушом, да се изнађе најбољи могући начин да се то стави у законске оквире и да се да приоритет на део средстава из буџета који би адекватно био усмерен за пољопривреднике на нашој територији општине Рача. Ми смо мала општина и сви се овде добро знамо. Из тог разлога и ово са зонама је нешто о чему требају да се укључе заиста људи који обрађују земљу јер не може рецимо хектар земље поред реке Раче или Јасенице да буде исто и што је њива на брду Виску. Из тог разлога молим одборнике да подрже ову одлуку и да ово изгласамо и да пређемо у неке нормалне токове рада у овој општини. Хвала Вам.

**Председник Скупштине општине Рача, Ненад Савковић:** Хвала Милутиновићу. Констатујем да седници присуствује и Петар Миладиновић. Још једно обавештење. Да ли има још дискутаната? Не. Да ћемо, уколико ово подржите и усвојите за 2025.годину, примењивати пореске основице из 2024. године, да ће порез, да преведем буквално, бити исти као прошле године. Да ли још неко жели реч? Уколико нема дискутаната, стављам на гласање овај предлог. Ко је за, против, уздржаних? Нема.

**Председник Скупштине општине Рача, Ненад Савковић:** **Констатујем да је предлог усвојен са 21 гласом ''за'', није било ''против'' и није било ''уздржаних''.**

**Председник Скупштине општине Рача, Ненад Савковић:** С обзиром да се ради о седници по хитном поступку разматра се искључиво тачка коју је 10 одборника поднело захтев. Тиме смо исцрпели наш дневни ред. Закључујем 16. седницу Скупштине општине Рача по хитном поступку у 14:20. Хвала свима што су данас били присутни.

**СКУПШТИНА ОПШТИНЕ РАЧА**

**СЕКРЕТАР ПРЕДСЕДНИК**

**СКУПШТИНЕ ОПШТИНЕ РАЧА СКУПШТИНЕ ОПШТИНЕ РАЧА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Марија Стевановић Ненад Савковић**